Source: https://podpora.financnasprava.sk/635814-Zahrnovanie-kurzov%C3%BDch-rozdielov-do-z%C3%A1kladu-dane
Timestamp: 2019-10-23 02:06:03+00:00
Document Index: 9965732

Matched Legal Cases: ['§ 17', '§ 17', '§ 17', '§ 12', '§ 17', '§ 17', '§ 17']

Zahrnovanie kurzových rozdielov do základu dane
Úvod > Daň z príjmov > Daň z príjmov právnickej osoby > Základ dane > Kurzové rozdiely > Zahrnovanie kurzových rozdielov do základu dane
Kurzové rozdiely vznikajúce v účtovníctve z dôvodu nezrealizovaného inkasa pohľadávok alebo neuhradených platieb záväzkov ku dňu, ku ktorému sa zostavuje účtovná závierka, sa zahrnujú do základu dane daňovníka v zdaňovacom období, v ktorom o nich účtuje, ak sa nerozhodne zahrnovať ich do základu dane v tom zdaňovacom období, v ktorom došlo k inkasu alebo odpisu pohľadávky, platbe alebo odpisu záväzku (§ 17 ods. 17 zákona o dani z príjmov).
Ak sa daňovník rozhodne zahrnovať kurzové rozdiely do základu dane v zdaňovacom období, v ktorom došlo k inkasu alebo odpisu pohľadávky, platbe alebo odpisu záväzku, skutočnosti o tomto osobitnom spôsobe zahrnovania vyznačí daňovník v daňovom priznaní za príslušné zdaňovacie obdobie.
V zdaňovacom období, v ktorom sa daňovník opätovne rozhodne zahrnovať kurzové rozdiely do základu dane v súlade s účtovníctvom, je povinný zahrnúť do základu dane aj kurzové rozdiely vyčíslené v účtovníctve nezahrnuté do základu dane v predchádzajúcich zdaňovacích obdobiach. Skutočnosť o ukončení uplatňovania osobitného spôsobu zahrnovania kurzových rozdielov do základu dane vyznačí daňovník v daňovom priznaní za príslušné zdaňovacie obdobie.
Otázka č.1 – Uplatnenie osobitného spôsobu zahrnovania kurzových rozdielov do základu dane
Spoločnosť sa rozhodla, že od roku 2018 bude zahrnovať kurzové rozdiely do základu dane v tom zdaňovacom období, v ktorom dôjde k inkasu alebo odpisu pohľadávky, platbe alebo odpisu záväzku. Ako bude spoločnosť postupovať?
Skutočnosť o osobitnom spôsobe zahrnovania kurzových rozdielov do základu dane spoločnosť vyznačí v daňovom priznaní za zdaňovacie obdobie roka 2018, a to v jeho I. časti - Údaje o daňovníkovi. Kurzové rozdiely, ktoré spoločnosť vyčísli v účtovníctve z dôvodu nezrealizovaného inkasa pohľadávok alebo neuhradených platieb záväzkov k 31.12.2018, pri zistení základu dane pripočíta k výsledku hospodárenia na riadku 160 daňového priznania alebo odpočíta od výsledku hospodárenia na riadku 240 daňového priznania.
Otázka č.2 – Ukončenie osobitného spôsobu zahrnovania kurzových rozdielov do základu dane
Spoločnosť uplatňuje osobitný spôsob zahrnovania kurzových rozdielov do základu dane od roku 2012, a to na základe oznámenia doručeného správcovi dane v decembri 2011. Ak sa spoločnosť rozhodne, že v roku 2018 ukončí osobitný spôsob uplatňovania kurzových rozdielov do základu dane, ako bude postupovať?
Skutočnosť, že spoločnosť ukončuje uplatňovanie osobitného spôsobu zahrnovania kurzových rozdielov do základu dane vyznačí v daňovom priznaní za zdaňovacie obdobie roka 2018, a to v jeho I. časti - Údaje o daňovníkovi. Kurzové rozdiely, ktoré vyčísli v účtovníctve z dôvodu nezrealizovaného inkasa pohľadávok alebo neuhradených platieb záväzkov k 31.12.2018, zahrnie spoločnosť do základu dane v zdaňovacom období, v ktorom o nich účtuje, t.j. v roku 2018. Do základu dane za rok 2018 sa zároveň zahrnú aj kurzové rozdiely , ktoré vznikli v účtovníctve k 31.12. 2012 , k 31.12.2013 , k 31.12.2014, k 31.12.2015 a k 31.12.2016 a k 31.12.2017.
Otázka č.3 – Zahrnovanie kurzových rozdielov do základu dane právnym nástupcom
Ku dňu 1.10.2019 došlo k zlúčeniu dvoch spoločností s ručením obmedzeným. Zanikajúca spoločnosť uplatňovala pri zahrnovaní kurzových rozdielov do základu dane osobitný spôsob upravený v § 17 ods.17 zákona o dani z príjmov. Je zanikajúca spoločnosť povinná v zdaňovacom období, ktoré končí dňom predchádzajúcim rozhodnému dňu, zahrnúť do základu dane kurzové rozdiely za príslušné zdaňovacie obdobie vrátane kurzových rozdielov nezahrnutých do základu dane v predchádzajúcich zdaňovacích obdobiach?
Ak právny nástupca zanikajúcej spoločnosti uplatňuje osobitný spôsob zahrnovania kurzových rozdielov do základu dane podľa § 17 ods.17 zákona o dani z príjmov, potom môže právny nástupca pokračovať v nezahrnovaní kurzových rozdielov do základu dane aj za zanikajúcu spoločnosť. Zanikajúca spoločnosť teda nie je povinná v zdaňovacom období, ktoré končí dňom predchádzajúcim rozhodnému dňu, zahrnúť kurzové rozdiely do základu dane, pretože ich do základu dane zahrnie právny nástupca v zdaňovacom období, v ktorom dôjde k inkasu alebo odpisu pohľadávky alebo platbe, či odpisu záväzku.
Otázka č.4 – Kurzový zisk z ocenenia pohľadávky z nevyplatenej dividendy, ktorá nie je predmetom dane
Spoločnosť uviedla zaúčtovaný výnos z dlhodobého finančného majetku (dividendu) v cudzej mene v daňovom priznaní na riadku 210 ako položku znižujúcu výsledok hospodárenia, pretože išlo o dividendu, ktorá nie je predmetom dane podľa § 12 ods.7 zákona o dani z príjmov. Keďže dividenda nebola ku koncu účtovného obdobia uhradená, pohľadávka v cudzej mene sa pri uzávierke prepočítala aktuálnym kurzom k 31.12., čím vznikol kurzový zisk. Spoločnosť neuplatňuje osobitný spôsob zahrnovania kurzových rozdielov do základu dane podľa § 17 ods.17 zákona o dani z príjmov. Je tento zaúčtovaný kurzový zisk príjmom, ktorý tiež nie je predmetom dane , alebo je tento kurzový rozdiel súčasťou základu dane?
Zákon o dani z príjmov ustanovuje odlišný postup pri zahrnovaní kurzových rozdielov do základu dane oproti postupu v účtovníctve len v tom prípade, ak daňovník uplatňuje postup podľa § 17 ods. 17 zákona o dani z príjmov. Osobitný spôsob zahrnovania kurzových rozdielov do základu dane podľa tohto ustanovenia znamená, že kurzové rozdiely vznikajúce v účtovníctve z dôvodu nezrealizovaného inkasa pohľadávok alebo z dôvodu neuhradených platieb záväzkov ku dňu, ku ktorému sa zostavuje účtovná závierka, sa nezahŕňajú do základu dane v období, v ktorom sa o nich účtuje, ale až v tom zdaňovacom období, v ktorom dôjde k inkasu alebo odpisu pohľadávky, alebo k úhrade alebo odpisu záväzku.
Vo všetkých iných prípadoch daňovník zahŕňa kurzové rozdiely do základu dane vo výške, v ktorej sú zaúčtované s vplyvom na výsledok hospodárenia v súlade s § 17 ods. 1 písm. b) zákona o dani z príjmov, bez ohľadu na skutočnosť, či kurzový rozdiel vznikol z dôvodu nezrealizovaného inkasa pohľadávok z titulu zdaniteľného príjmu alebo príjmu, ktorý nie je zdaniteľným príjmom, alebo kurzový rozdiel vznikol z dôvodu nezrealizovaného záväzku prislúchajúceho k nákladu, ktorý je daňovým výdavkom alebo nie je daňovým výdavkom.
»Účtovanie kurzových rozdielov